Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 2 Pv 757/11/8810	Spišská Nová Ves, 31.10.2014
EEČ : 2-68-1763-2014

U Z N E S E N I E

Trestná vec:	obvinený XXXXX 
Prečin:	Sprenevera podľa § 213 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Spišská Nová Ves
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
04. júla 2011, v Spišskej Novej Vsi, na Radlinského ulici č. 28, v zberných surovinách zvaných Kovozber nechal v rozpore s účelom zverenia a bez súhlasu a vedomia vlastníka XXXXX, zošrotovať osobné motorové vozidlo značky Opel Vectra 2,0 l GLS, evidenčné číslo SN-823 BI, v hodnote 648 eur, ktoré mu XXXXX v presne nezistený deň v mesiaci december 2009 zveril za účelom jeho opravy, pričom dňa 04.07.2011 mu ho mal vrátiť, čím XXXXX spôsobil škodu vo výške 648 eur

lebo je trestné stíhanie neprípustné podľa § 9 odsek 1 písmeno f

Odôvodnenie:
Policajt Obvodného oddelenia PZ v Gelnici uznesením sp. zn. ORP-1059/SN-SN-2011 zo dňa 30.09.2011 vzniesol XXXXX obvinenie pre prečin sprenevery podľa § 213 ods. 1 Trestného zákona na tom skutkovom základe, že dňa 04. júla 2011, v Spišskej Novej Vsi, na Radlinského ulici č. 28, v zberných surovinách zvaných Kovozber nechal v rozpore s účelom zverenia a bez súhlasu a vedomia vlastníka XXXXX, zošrotovať osobné motorové vozidlo značky Opel Vectra 2,0 l GLS, evidenčné číslo SN-823 BI, v hodnote 648 eur, ktoré mu XXXXX v presne nezistený deň v mesiaci december 2009 zveril za účelom jeho opravy, pričom dňa 04.07.2011 mu ho mal vrátiť, čím XXXXX spôsobil škodu vo výške 648 eur.

V priebehu vyšetrovania bol vypočutý poškodený XXXXX, ktorý pri výsluchu dňa 30. 09. 2014, po zákonnom poučení, nedal v zmysle § 211 Tr. poriadku súhlas na trestné stíhanie obvineného XXXXX, ktorý je jeho švagrom, teda je manželom jeho sestry XXXXX, s ktorou má 5 detí. S obvineným vychádzajú dobre a nechce jemu ani svojej sestre spôsobiť žiadne problémy.

	Podľa § 211 ods. 1 Tr. poriadku trestne stíhanie aj pre trestný čin sprenevery podľa § 213 ods. 1 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, možno začať a už v začatom trestnom stíhaní pokračovať iba so súhlasom poškodeného. 

	Podľa § 9 ods. 1 písm. f) Tr. poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť. 

	V zmysle § 215 ods. 1 písm. d) Tr. poriadku prokurátor zastaví trestné stíhanie, ak je trestné stíhanie neprípustné podľa § 9.

	Vzhľadom na uvedené bolo potrebné rozhodnúť tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Gardošíková
prokurátorka